## Agricultura concedix ajudes als armadors de bucs de pesca per a compensar l'augment del preu del gasoil per la guerra a Ucraïna

*** S'han aprovat la concessió i el pagament de 2.230.500 euros per a un total de 346 armadors: 176, de la província d'Alacant; 113, de Castelló, i 54, de València**

La Conselleria d'Agricultura, Ramaderia i Pesca ha aprovat la concessió i ha tramitat el pagament de 2.230.500 euros corresponents a les ajudes als armadors dels vaixells de pesca marítima de la Comunitat Valenciana, amb la finalitat de compensar l'augment de preu del gasoil, a conseqüència de la guerra a Ucraïna.

En total s'han aprovat 346 sol·licituds d'un total de 396 presentades per armadors de vaixells pesquers amb port base en la Comunitat Valenciana. Per províncies: a Alacant s'han aprovat 176 sol·licituds per un import d'1.436.048 euros, a Castelló s'han aprovat 113 sol·licituds per un import total de 564.659 euros i a València se n'han aprovat 54, per un import de 229.791 euros.

Estes ajudes es van convocar el mes d'agost passat i han subvencionat el sobrecost del gasoil durant els mesos de juliol a desembre de 2022, en funció dels dies d'activitat de cada vaixell, les tones brutes o la capacitat del vaixell, i una estimació del consum per art i calador. Tots els vaixells han pogut accedir a estes ajudes, independentment de la modalitat, per la qual cosa, a més del cércol i arrossegament, també hi han entrat els d'arts menors.

**Embarcacions d'arrossegament construïdes en fusta**

El conseller d'Agricultura, Ramaderia i Pesca, José Luis Aguirre, insistix en una altra mesura proposada per a estabilitzar la situació del sector, afectat per la reducció dels dies de pesca, consistent en el desballestament selectiu dels vaixells d'arrossegament construïts de fusta.

Es tracta de més d'una trentena d'embarcacions de la Comunitat Valenciana per a les quals ja no hi ha fusters de ribera que els reparen. A més, hi ha moltes reticències per part de les asseguradores.

Aguirre recorda que el Mediterrani hui és una mar en desequilibri i Brussel·les ha “apretat les clavilles” fins a un punt insostenible (120 dies/any d'esforç pesquer). Així doncs, la borsa de quasi 4.000 dies significa una recuperació més ràpida i un repartiment més alt de dies per a eixir a pescar.

Fecha: 02/01/2024